ಗೋವಿನ ಸಗಣಿಯಿಂದ ತಯಾರಿಸಿದ ಚಿಪ್ ಮೊಬೈಲ್ ವಿಕಿರಣ ಕಡಿಮೆ ಮಾಡುತ್ತದೆ ಎಂದ ಅಧಿಕಾರಿ ಹೊಸದಿಲ್ಲಿ: ಗೋವಿನ ಸಗಣಿಯಿಂದ ತಯಾರಿಸಿದ ಚಿಪ್ ಅನ್ನು ಅನಾವರಣಗೊಳಿಸಿರುವ ರಾಷ್ಟ್ರೀಯ ಕಾಮಧೇನು ಆಯೋಗಆರ್ಕೆಎಅಧ್ಯಕ್ಷ ವಲ್ಲಭ ಭಾಯ್ ಕಥಿರಿಯಾ ಅವರು ಇದು ಮೊಬೈಲ್ ಹ್ಯಾಂಡ್ಸೆಟ್ಗಳ ವಿಕಿರಣವನ್ನು ಕಡಿಮೆ ಮಾಡುತ್ತದೆ ಹಾಗೂ ಇದು ರೋಗಗಳಿಂದ ರಕ್ಷಣೆ ಒದಗಿಸುತ್ತದೆ ಎಂದು ಪ್ರತಿಪಾದಿಸಿದರು. ಹಸುವಿನ ಉತ್ಪನ್ನಗಳನ್ನು ಉತ್ತೇಜಿಸುವ ಗುರಿಯನ್ನು ಹೊಂದಿರುವ ರಾಷ್ಟ್ರವ್ಯಾಪಿ ಅಭಿಯಾನ ಕಾಮಧೇನು ದೀಪಾವಳಿ ಅಭಿಯಾನದಲ್ಲಿ ಮಾತನಾಡಿದ ವಲ್ಲಭಭಾಯ್, ಹಸುವಿನ ಸಗಣಿ ಎಲ್ಲರನ್ನೂ ರಕ್ಷಿಸುತ್ತದೆ, ಇದು ವಿಕಿರಣ ವಿರೋಧಿ. ಇದು ವೈಜ್ಞಾನಿಕವಾಗಿ ಸಾಬೀತಾಗಿದೆ. ಇದೊಂದು ವಿಕಿರಣ ಚಿಪ್ ಆಗಿದ್ದು, ಇದು ವಿಕಿರಣ ಕಡಿಮೆ ಮಾಡಲು ಮೊಬೈಲ್ ಫೋನ್ಗಳಲ್ಲಿ ಬಳಸಬಹುದು ಎಂದರು. ಚಿಪ್ನ್ನು ಗೌಸತ್ವ ಕವಚ್ ಎಂದು ಕರೆಯಲಾಗುತ್ತಿದ್ದು ರಾಜ್ಕೋಟ್ ಮೂಲದ ಶ್ರೀ ಜಿ ಗೋಶಾಲಾ ತಯಾರಿಸಿದೆ. 2019ರಲ್ಲಿ ಸ್ಥಾಪನೆಯಾಗಿರುವ ಆರ್ಕೆಎ ಹಸುಗಳ ಸಂರಕ್ಷಣೆ, ಹಾಗೂ ಅಭಿವೃದ್ಧಿ, ಅವುಗಳ ಸಂತತಿ ಅಭಿವೃದ್ಧಿಪಡಿಸುವುದನ್ನು ಗುರಿಯಾಗಿಸಿಕೊಂಡಿದೆ. ಮೀನುಗಾರಿಕೆ, ಪಶು ಸಂಗೋಪನೆ ಹಾಗೂ ಹೈನುಗಾರಿಕೆ ಸಚಿವಾಲಯದ ವ್ಯಾಪ್ತಿಗೆ ಬರುವ ಆಯೋಗ ಹಬ್ಬದ ಸಮಯದಲ್ಲಿ ಗೋವು ಆಧಾರಿತ ಉತ್ಪನ್ನಗಳನ್ನು ಬಳಸುವುದನ್ನು ಉತ್ತೇಜಿಸಲು ರಾಷ್ಟ್ರವ್ಯಾಪಿ ಅಭಿಯಾನರನ್ನು ಆರಂಭಿಸಿದೆ.